**Manje je više**

**(Laička kolumnica [152])**

**Na krilima misli**

Klimatološko *ljeto* ne haje za kalendarska pravila. Hirovite ljetne vrućine nadvladavaju *proljetnu* svježinu. Za *globalno* zatopljenje i za učestalu nepouzdanost računalno spravljenih meteoroloških predviđanja vremenskih prilika kojima mnogi olako i bezrezervno *vjeruju* navodno su krive planetarne *klimatske promjene*, a njih je, kako tvrde znanstvenici, prouzročio bezobzirni *čovjek*.

Neuobičajen početak kolumnice u skladu je s neobičnim naslovom. *Krilata* misao izviđački se osvrnula oko sebe, osjetila je sparnu vrelinu zraka, ugledala smeteni oblačak koji ne najavljuje osvježenje u obliku ljetne kiše, zavirila u ovonedjeljno Evanđelje (Mk 2,23-3,6) i baš kad joj se usred subotnjega učeničkog *trganja klasja* i farizejske *okorjelosti srca* učinilo da joj tu možda i nije najprikladnije mjesto za raspredanje u već uvriježenoj formi *laičkoga* promišljanja, spazila je u kutu sinagoge šćućurena *čovjeka usahle ruke*: *...„Ispruži ruku! On ispruži – i ruka zdrava.*

Lebdim tronut na krilima razigrane misli, desnicom brišem suzu sućutnicu, dok ljevica nastavlja čitati kriptičnu, sadržajno napučenu Markovu *Blagovijest*. Zahvaljujem dragom Bogu na zdravim rukama kojima materijalno i duhovno uzmažem *dodirivati* svijet, a ustreptala misao u sjećanje mi nenadano priziva žustru četrdesetogodišnju slijepu Ukrajinku koju sam prije petnaestak godina upoznao u Južnom Tirolu. **Tatyana Kostina** pala je pod vlak i ostala bez jedne ruke. Imala je tada dvadesetdvije godine. Nije se predala očaju surove kobi. Završila je studij njemačkoga i engleskog jezika, profesorica je na školi za slijepe i slabovidne u Harkovu, supruga i majka, nepatvoreno vedra i ljupko nasmijana, spretna i samostalna unatoč neskrivljenoj jednorukosti, svagda spremna našaliti se na vlastiti račun, bez ustezanja pokazujući svoju skupocjenu protezu koju joj s djelatnom ljubavlju svakih nekoliko godina obnavljaju dobri ljudi s kojima veselo čavrlja o Bogu i svijetu. Tatyana je odslik široke i nesebične slavenske duše koja nikoga ne ostavlja ravnodušnim.

Milosrdni Bože, umnažaj naše djelatne misli koje su kadre iscijeliti usahlost tijela, samoživost duše i okorljelost duha!

Sead Ivan Muhamedagić